แนวรับถัดไป 1,550 จุด
อิทธิพลพายุ “โนรู” ถล่มไทยก่อให้เกิด “ฝนตก-น้ำท่วม” หนักหลายจังหวัดบริเวณภาคเหนือ, ภาคตะวันออกเฉียงเหนือ และภาคกลาง
อิทธิพลพายุ “โนรู” ถล่มไทยก่อให้เกิด “ฝนตก-น้ำท่วม” หนักหลายจังหวัดบริเวณภาคเหนือ, ภาคตะวันออกเฉียงเหนือ และภาคกลาง
3 ต.ค. 2565

อิทธิพลพายุ “โนรู” ถล่มไทยก่อให้เกิด “ฝนตก–น้ำท่วม” หนักหลายจังหวัดบริเวณภาคเหนือ, ภาคตะวันออกเฉียงเหนือ และภาคกลาง “โมนิก้า” ในสถานะคนไทยขอคุณพระศรีรัตนตรัยและสิ่งศักดิ์สิทธิ์ในสากลโลก ช่วยคุ้มครองผู้ประสบภัยให้อยู่รอดปลอดภัยด้วยเถิด สาธุ สาธุ และเดี๊ยนยังศรัทธาน้ำใจไทย ดังบทเพลงพี่แอ๊ด คาราบาว อยู่ว่า “น้ำท่วมยิ่งมากเท่าไร น้ำใจไทยยิ่งมากกว่านั้น เราคนไทยไม่เคยทิ้งกัน เราคนไทยไม่ทอดทิ้งกัน จะฝ่าวิกฤตน้ำไปด้วยกัน จะฝ่าวิกฤตนี้ไปด้วยกัน” เจ้าค่ะ
เช่นดังสถานการณ์ตลาดหุ้นไทย “โมนิก้า” ก็เชื่อว่าจะฝ่าวิกฤตช่วงภาวะตลาดขาลงไปได้อีกไม่ช้า…แค่รอความชัดเจน โดยเฉพาะต้องติดตามการประกาศเงินเฟ้อสหรัฐฯ ในวันที่ 13 ต.ค.นี้ เนื่องจากมีผลต่อประชุมเฟดครั้งหน้า 1-2 พ.ย. 65 ส่อให้ดัชนีมีโอกาสไหลลงต่อเนื่องอาจลงไปทดสอบแนวรับจิตวิทยา 1,550 จุด หลังจากกองทุนสาดออกมา 1.34 หมื่นล้านบาท ส่งผลให้ SET ปรับตัวลงมาปิดที่ 1,558.05 จุด ลบไป 31.46 จุด ด้วยมูลค่าซื้อขาย 8.24 หมื่นล้านบาท ตามสภาพเพราะยังไม่มีปัจจัยใหม่เข้ามากระตุ้นค่ะ
อย่างไรก็ดีแม้ว่าสถานการณ์การลงทุนไม่เต็มใจ กลับมีหุ้นแกร่งกว่าตลาด วิ่งสวนทาง ต้องยกให้รายของ PTTEP ราคาหุ้นฟื้นคืนชีพขึ้นไปปิดที่ 164.50 บาท บวกไป 4 บาท หรือขึ้นไป 2.49% ด้วยมูลค่าซื้อขาย 4.32 พันล้านบาท “โมนิก้า” ประเมินได้ว่าเป็นการขานรับสัญญาน้ำมันดิบ “WTI” ปรับขึ้น ผสมกับคาดว่าโอเปกพลัสจะลดกำลังการผลิตน้ำมันลง 5 แสน-1 ล้านบาร์เรลต่อวัน เลยเกิดการเข้าเก็งกำไร เอาเป็นว่าลุ้นเป้า 170 บาทแล้วกันเจ้าค่ะ
เหมือนกับในราย TNL คึกคักชนซิลลิ่งปิดที่ 38.50 บาท บวกไป 8.75 บาท หรือขึ้นไป 29.41% ด้วยมูลค่าซื้อขาย 53 ล้านบาท “โมนิก้า” อ่านเกมแล้วว่าต้องอย่างงี้!!! เพราะ “บีทีเอส” เล่นทุ่มเงิน 2.88 พันล้านบาทซื้อหุ้นเพิ่มทุนคิดเป็น 41.09% ในราคาหุ้นละ 33.06 บาท และต้องทำเทนเดอร์ฯ อีก 17.82% มูลค่า 1.25 พันล้านบาท แม้ว่าท้ายสุดจะถือไม่เกิน 50% ก็ตาม อย่างไรราคาแรง ๆ เดี๊ยนขอเตือนแมงเม่าเห็นแสงไฟสลัวก็อย่าบินเข้าไปอาจเจอกับดักเจ้าค่ะ
เช่นเดียวกับในรายของ TKT หลังจากเพิ่มทุน “คารี่ ออโตโมทีฟฯ” ก็ขึ้นแท่นเบอร์ 1 ผู้ถือหุ้นรายใหญ่ของบริษัทสัดส่วน 38.99% แล้วเดินหน้าตั้งโต๊ะเทนเดอร์ฯ ระหว่าง 21 ต.ค.-25 พ.ย. 65 ในราคาเสนอซื้อหุ้นละ 1.99 บาท โดยให้ บล.ไอ วี โกลบอล เป็นตัวแทนรับซื้อ..เลยทำให้ราคาหุ้นพุ่งซิลลิ่งปิดที่ 2.80 บาท บวกไป 0.64 บาท หรือขึ้นไป 29.63% ด้วยมูลค่าซื้อขาย 295 ล้านบาท ถ้าเป็นตัวน้องโมเองขายบนกระดานดีกว่าได้กำไรตั้งเยอะอิอิ
ส่วนในรายของ U ประกาศเปลี่ยนชื่อเต็มใหม่เป็น “แรบบิท โฮลดิ้งส์” พร้อมเบนเข็มเป็นหัวหอกของกลุ่ม “บีทีเอส” ในการดำเนินธุรกิจบริการทางการเงิน และสร้าง synergy ร่วมกับบริษัทต่างกลุ่มบีทีเอส และในเครือข่ายบริษัทพันธมิตรภายใต้กลยุทธ์ 3M บวกต่อราคาหุ้นบนกระดานทะยานขึ้นไปปิด 1.43 บาท บวกไป 0.07 บาท หรือขึ้นไป 5.15% ด้วยมูลค่าซื้อขาย 524 ล้านบาท “โมนิก้า” มองว่านี่อาจจะเป็นจังหวะทองในการเข้าเก็บ ชั่งน้ำหนักกันดูนะเจ้าคะ
ปิดท้ายหุ้นน้องใหม่ป้ายแดง 24CS ลงสนามเทรดตลาดรองวันแรกแรงติดเทอร์โบราคาชนซิลลิ่งปิดที่ 10.20 บาท บวกไป 6.80 บาท หรือขึ้นไป 200% ด้วยมูลค่าซื้อขาย 4.97 พันล้านบาท เหนือจองจากราคา IPO ที่ 3.40 บาท งานนี้ ทำเอานักล่าหุ้นไอพีโอยิ้มแก้มปริ หล่อนโนแคร์กับภาวะที่ย่ำแย่จริง ๆ ก็เห็นว่า ครึ่งปีหลังจะเติบโตกว่าครึ่งปีแรก เนื่องด้วยเข้าช่วงไฮซีซั่นของธุรกิจ เอาเป็นว่าแบ็กล็อกตอนนี้ 1.17 พันล้านบาท “โมนิก้า” เห็นถึงอนาคตแล้วจึงไม่แปลกว่าราคามีการไล่สนุกมือพะเจ้าค่ะ